Christian Friis Bach (RV), 2023-03-14:
Tak for det, og tak til regeringen og udenrigsministeren for redegørelsen.
Radikale Venstre ønsker et styrket samarbejde inden for rigsfællesskabet, når det gælder de udenrigspolitiske og sikkerhedspolitiske emner, og derfor er den her redegørelse og debat også vigtig.
Udviklingen i det arktiske område er jo bekymrende.
For blot et par uger siden stod jeg i Frederikshavn på »Esbern Snare«, der en halv time efter drog mod det nordlige Norge, ud for Norges nordlige kyst, på en øvelse.
Redegørelsen beskriver jo de stigende og meget bekymrende sikkerhedspolitiske udfordringer i lyset af krigen i Ukraine, og hvordan Rusland optrapper massivt i det arktiske område.
Det samme billede så vi jo på det meget informative seminar, vi havde i Den Arktiske Delegation.
Suspenderingen af arbejdet i Arktisk Råd øger jo kun yderligere spændingerne og mindsker mulighederne for at finde fredelige fælles løsninger.
Det er jo NATO-medlemskabet, der udgør en fælles grundpille i udenrigs- og sikkerhedspolitikken, mens vi i Grønland, på Færøerne og i Danmark har forskellige interesser i EU og har valgt forskellige veje.
Men både i NATO og i EU bliver vores stemme stærkere, når det gælder udenrigspolitiske og sikkerhedspolitiske emner, når vi taler sammen, og når vi taler med hinanden.
Hjemmestyre- og selvstyrelovene giver jo Færøerne og Grønland ret til at føre selvstændig udenrigspolitik på hjemtagne områder efter koordinering med Danmark, og den ret har Færøerne og Grønland i stigende omfang benyttet sig af de sidste år.
Det mener vi er vigtigt, og vi mener, det er vigtigt, at alle rigsfællesskabets dele har indflydelse på fælles udenrigs- og sikkerhedsanliggender.
Det er vigtigt, at vi kan dele fortrolig information, og derfor er det jo godt, at der er etableret rum til at sikre kommunikationslinjerne til Tórshavn og Nuuk.
Det er vigtigt, at vi i alle relevante sager har en reel dialog og giver alle rigsfællesskabets dele indflydelse, før vi træffer beslutninger.
Det Udenrigs-, Sikkerheds- og Forsvarspolitiske Kontaktudvalg mellem rigsfællesskabets regeringer har en helt central rolle her, og vi ønsker samarbejdet udvidet til også at involvere de respektive parlamenters udenrigspolitiske udvalg og nævn, så der er en bred politisk fundering af samarbejdet.
Radikale Venstre vil også prioritere, at det kommende forsvarsforlig i Folketinget også behandles med naalakkersuisut og landsstyret i kontaktudvalget.
Og vi ønsker, at de stigende trusler i det arktiske område skal afspejle sig i vores fremtidige forsvars- og sikkerhedspolitiske strategi.
Vi ser frem til at styrke kapaciteten til at overvåge og patruljere det arktiske område, for for et rigsfællesskab som vores med en så stærk placering i det arktiske område er søværn og beredskab afgørende prioriteter.
Vi ønsker også, at grønlændere og færinger i højere grad indgår i udenrigstjenesten via aktivt samarbejde og rekruttering.
En anden central udfordring, der beskrives i redegørelsen, er klimaforandringerne.
Med afsmeltningen af havisen er der jo brug for et styrket samarbejde om klima i det arktiske område – klimaforskning, men også klimahandling.
Jeg har deltaget i de internationale klimaforhandlinger og der oplevet, hvordan vi sammen har en langt stærkere stemme, hvis vi taler sammen og arbejder sammen og også inddrager den store viden, der er hos de oprindelige folk i de arktiske områder, og sikrer, at de får en stemme i de internationale klimaforhandlinger.
Vores stemme bliver også stærkere, hvis vi i fællesskab sikrer stærkere klimahandling, både i Danmark, i Grønland og på Færøerne.
Der er i lyset af den stigende tilgængelighed i området grund til at være endnu mere opmærksom på områdernes store sårbarhed.
Vi skal styrke vores miljøforskning og naturbeskyttelse, beskyttelsen af biodiversiteten og i lyset af den seneste FN-aftale også beskyttelsen af havmiljøet.
Vi skal styrke implementeringen af de internationale miljøkonventioner.
Det er igen også særlig vigtigt for de oprindelige folk i området.
Tak for ordet.